Sylvia Sidney

Sylvia Sidney (vl. menom Sophia Kosow, * 8. august 1910, New York, New York, USA† 1. júl 1999, New York, USA) bola americká herečka, ktorá bola nominovaná na prestížne ocenenie Academy Awards, za jej herecký výkon vo filme Letné nádeje, zimné spomienky (1973). Má svoju hviezdu na Hollywoodskom chodníku slávy. Bola tiež známa vďaka svojmu chrapľavému hlasu.

 Detstvo a mladosť 
Sylvia Sidney sa narodila ako Sophia Kosow vo štvrti Bronx v New Yorku. Mala rumunský, ruský a židovský pôvod. Jej rodičia sa rozviedli v roku 1915 a vychovávala ju matka a nevlastný otec Sigmund Sidney, po ktorom neskôr získala priezvisko.

O herectvo sa začala zaujímať už ako pätnásťročná, aby prekonala hanblivosť. Ako študentku Theater Guild's School for Acting ju za svoje výkony oceňovali divadelní kritici. V roku 1926 sa prvýkrát objavila vo filme The Sorrows of Satan, kde sa objavila v komparze.

 Kariéra 
Na začiatku svojej kariéry sa Sidneyová objavila vo viacerých filmoch, kde hrala prevažne postavy z robotníckej triedy alebo priateľku či sestru gangstra. 
vľavo|náhľad|Sidneyová a James Cagney v roku 1945, vo filme Krv na slnku.
V roku 1931 mala výrazné postavy vo filmoch Americká tragédia a Confessions of a Co-Ed. V roku 1933 hrala hlavnú ženskú postavu vo filme Jennie Gerhardt.

V rokoch 1936 bola obsadená do filmu Sabotáž, ktorý režíroval Alfred Hitchcock a do filmu Fury od režiséra Fritza Langa. V tom období bola jednou z najlepšie platených herečiek a zarábala 10 000 dolárov týždenne – za film Sabotáž zarobila celkovo 80 000 dolárov.
náhľad|Sidneyová v roku 1961.
V štyridsiatych rokoch minulého storočia stvárňovala skôr vedľajšie postavy. V roku 1945 si zahrala vo filme Krv na slnku. V roku 1952 hrala rolu Fantine vo filme Les Misérables. Sidneyová získala za svoj herecký výkon pochvalu od filmových kritikov. V roku 1955 sa pripojila k hereckému obsadeniu filmu Brutálna sobota. Objavila sa aj v Celebrity Playhouse.

V 60. rokoch Sidneyová pracovala aj v televízii, v programoch ako Route 66, The Defenders či My Three Sons.

V roku 1973 si zahrala po boku Joanne Woodward vo filme Letné nádeje, zimné spomienky a získala nomináciu na herecké ocenenie Academy Awards v kategórii najlepšia herečka vo vedľajšej úlohe. V roku 1977 si zahrala vo filme Nikdy som ti nesľúbila ružovú záhradu. O rok neskôr sa pripojila k hereckému obsadeniu ako Lee Grant, Elizabeth Shepherd, William Holden a Lance Henriksen vo filme Damien: Omen 2.

V roku 1982 získala Sidneyová ocenenie Georgea Eastmana za významný prínos k umeniu filmu. V roku 1983 si zahrala vo filme Príkaz smrti a v roku 1985 vo filme An Early Frost. Za svoju rolu vo filme An Early Frost získala Zlatý glóbus.

Dlhoročný fanúšik Sidneyovej a filmový režisér Tim Burton ju v roku 1988 obsadil do filmu Beetlejuice. Sidneyová za svoj herecký výkon vo filme získala cenu Saturn Award. V roku 1992 hrala po boku Jessicy Tandy a Shirley MacLaine vo filme Svadba, alebo pohreb?. Jej posledná úloha vo filme bola v roku 1996 vo filme Mars Attacks!, ktorý taktiež režíroval Tim Burton. V rokoch 1998 až 1999 sa objavila v trinástich epizódach televízneho seriálu Fantasy Island, ktorý bol posledným televíznym seriálom, v ktorom účinkovala.

Okrem televízneho a filmového herectva sa Sidneyová venovala aj divadlu. V divadle Broadway účinkovala päť desaťročí, od jej debutového vystúpenia v júni 1926 až do roku 1977.

 Súkromný život 
Sidneyová bola tri krát vydatá. Prvý krát sa vydala v roku 1935 za vydavateľa Bennetta Cerfa, no ich manželstvo skončilo rozvodom o rok neskôr. V roku 1938 sa vydala za herca a učiteľa herectva Luthera Adlera, s ktorým mala svoje jediné dieťa, syna Jacoba, ktorý zomrel v roku 1987. Adler a Sidneyová sa rozviedli v roku 1946. O rok neskôr sa Sidneyová vydala za rozhlasového producenta a hlásateľa Carltona Alsopa. Ich manželstvo skončilo rozvodom v roku 1951. 

Sidneyová bola demokratka a podporovala kampaň Adlaia Stevensona počas prezidentských volieb v roku 1952.

Sidneyová vydala dve knihy o umení vyšívania a vychovala a vystavovala mopslíkov.

 Úmrtie 
Sylvia Sidneyová zomrela 1. júla 1999 na rakovinu pažeráka v nemocnici Lenox Hill na Manhattane. Podstúpila chemoterapiu, ktorá sa ukázala ako neúspešná a zomrela mesiac pred svojimi 89. narodeninami. Jej pozostatky boli spopolnené.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Osobnosti USA ruského pôvodu
Kategória:Osobnosti USA rumunského pôvodu
Kategória:Osobnosti USA židovského pôvodu
Kategória:Držiteľky ceny Zlatý glóbus za najlepší ženský herecký výkon vo vedľajšej úlohe v seriáli, miniseriáli alebo televíznom filme
Kategória:Osobnosti z New Yorku